Ráž, Jozef, minister dopravy SR (2023-12-06):
Ďakujem pekne, robím to prvýkrát, tak prosím. Vážený pán predseda Národnej rady Slovenskej republiky, vážené panie poslankyne, vážení páni poslanci, dovoľte mi uviesť materiálny návrh na skrátené legislatívne konanie o vládnom návrhu zákona, ktorým sa mení a zákon č. 213/2019 Z. z. o odplatách a o poskytovaní príspevku v civilnom letectve a o zmene a doplnení niektorých zákonov v znení neskorších predpisov. Úvodom si dovoľujem poznamenať, že vláda Slovenskej republiky rozhodla o predložení materiálu v skrátenom legislatívnom konaní z dôvodu potreby plnenia jedného zo záväzkov Slovenskej republiky vyplývajúcich z investičnej zmluvy schválenej v roku 2022, týkajúcej sa výstavby nového závodu Volvo na východnom Slovensku. Na doplnenie si dovoľujem uviesť, že v investičnej zmluve vládou Slovenskej republiky schválenej v anglickom znení sa uvádza, že: „Slovensko deklaruje svoj zámer uľahčiť poskytovateľom leteckých dopravných služieb v rámci platných právnych predpisov zavedenie pravidelných a priamych letov Göteborg – Košice ako novej trasy odo dňa začatia výstavby v danej lokalite.“ Keďže v súvis... v súčasnosti prebiehajú procesy na získanie príslušných povolení a súhlasov potrebných k výstavbe uvedeného závodu, možno predpokladať, že k začiatku jeho výstavby dôjde v najbližšom období a z tohto dôvodu je potrebné čo najskôr riešiť záväzok vo vzťahu k leteckému spojeniu Göteborg – Košice. Taktiež si Vás dovoľujem informovať, že zástupcovia spoločnosti Volvo sa na každom pracovnom stretnutí so zástupcami Ministerstva dopravy Slovenskej republiky pýtajú, v akom štádiu je riešenie tejto otázky, keďže z ich pohľadu je to jedna z dôležitých podmienok realizácie tejto veľkej investície na východnom Slovensku. Na lepšie posúdenie predkladaného materiálu mi dovoľte uviesť niekoľko dôležitých informácií. Za jeden zo spôsobov, ako môže štát prispieť k uľahčeniu zavedenia pravidelného priameho leteckého spojenia, možno považovať napríklad poskytnutie príspevku ako motivačného nástroja pre leteckých dopravcov začať prevádzkovať takéto letecké spojenie. Ako som uviedol, príspevok ako motivačný nástroj by sa poskytoval leteckým dopravcom a nie prevádzkovateľom letísk. Je to z dôvodu, že oblasť leteckej dopravy je plne liberalizovaná a poskytnutie verejných prostriedkov musí byť v súlade s pravidlami Európskej únie v oblasti štátnej pomoci. Podľa usmernenia o štátnej pomoci pre letiská a letecké spoločnosti platí, že pomoc na začatie činnosti pre leteckého dopravcu môže pokryť až 50 % letiskových poplatkov týkajúcich sa trasy počas maximálnej doby troch rokov. Oprávnené náklady sú letiskové poplatky, ktoré vznikli v súvislosti s trasou. K otázke financovia si dovoľujem uviesť, že v čase prípravy materiálu a jeho schválenia vládou Slovenskej republiky neboli známe nové východiská pre štátny rozpočet 2024 a vychádzalo sa z vládneho návrhu zákona o štátnom rozpočte na rok 2024, vládny návrh rozpočtu verejnej správy na roky 2024 až 2026, tlač 18. Z tohto dôvodu v doložke vybraných vplyvov je v príslušnej analýze uvedené, že výška verejných prostriedkov bude predmetom rokovaní medzi Ministerstvom dopravy Slovenskej republiky a Ministerstvom financií Slovenskej republiky v rámci prípravy návrhu rozpočtu verejnej správy na príslušné roky. Verím, že poskytnutím uvedených informácií som zodpovedal základné otázky vo vzťahu k predkladanému materiálu, dovoľujem si Vás požiadať o podporu pri prerokovávaní predloženého návrhu na skrátenie legislatívneho konania a o jeho schválenie v prvom čítaní. Chcem povedať, že medzitým ten dopad bol vykalkulovaný na maximálne na 1,2 mil. eur na to obdobie. Ďakujem Vám za pozornosť.